Minħabba f'hekk tħabbat qalbi, trid taqbeż barra minn postha. Isimgħu sewwa 'l leħnu jriegħed, it-tkarwit ħiereġ minn fommu. Ileħħ taħt is-sema kollu l-beraq tiegħu, u jilħaq l-art minn tarf għal ieħor. Wara dan iddamdam ir-ragħda, il-leħen tal-kobor tiegħu, u ħadd ma jiflaħ għall-ħsejjes tagħha. Iriegħed Alla b'leħnu tal-għaġeb, jagħmel ħwejjeġ kbar ma nifhmuhomx. Hu jgħid lis-silġ: 'Inżel fuq l-art', u lill-ilma tax-xita: 'Agħmel bil-qliel'. Hu jaqfel ġewwa l-bnedmin kollha biex jagħraf kulħadd li Hu għamel dan. U jidħlu l-bhejjem fl-għerien tagħhom, joqogħdu għall-kenn fil-bejta tagħhom. Mill-kamra tan-Nofsinhar joħroġ ir-riefnu , u l-ksieħ mir-riħ tat-Tramuntana. Bin-nifs ta' Alla jingħata s-silġ, u l-firxiet tal-ilma bl-infiħ ta' mnifsejh. Ix-xemx tiegħu tiknes iċ-ċpar, id-dawwala tiegħu tferrex is-sħab. U jdur is-sħab 'l hawn u 'l hemm, ibiddel ir-rotta skont it-tmexxija tiegħu, u jagħmel kulma jordnalu fuq wiċċ id-dinja kollha tiegħu. Sew b'kastig, jekk ma jobdix, sew bi ħniena, li jrid hu jsir. Isa, Ġob, agħti widen għal dan, aħseb fuq l-għeġubijiet ta' Alla! Taf xejn kif Alla jrieġi l-ħlejjaq, kif iġiegħel tberraq is-sħaba tiegħu? Taf int kif iżomm fl-ajru s-sħab, għaġeb ta' Dak li għerfu perfett? Int, li ħwejġek jisħnu fuqek xħin taqa' l-kalma bir-riħ isfel, frixtha int miegħu l-ħnejja tas-sema, iebsa daqs mera tal-bronż imdewweb? Għarrafna int x'għandna ngħidulu, għax aħna fid-dlam u ma nsibux kliem. Jista' bniedem jgħid 'l Alla xħin għandu jitkellem jew iġagħlu jagħmel xi stqarrija? Jiġi ħin li d-dawl ma narawhx, ikun imdallam mis-sħab oħxon. Iżda mbagħad jonfoħ riħ li jiknishom, u tfiġġ dija tad-deheb mit-Tramuntana , Alla mdawwar b'sebħu tal-biża'. Xaddaj li jista' kollox aħna ma nilħquhx; Hu għoli fil-qawwa u l-ħaqq, Hu sid il-ġustizzja, m'għandux iwieġeb. Għalhekk għandu kulħadd jibża' minnu, u jagħtih qima kull min hu għaref."